උතුරු පළාත් වාසීන්ගේ ප්‍රජාතන්ත්‍රවාදී අයිතිය තහවුරු කරමින් පළාත් සභා මැතිවරණය පැවැත්වීමට රජය ගත් තීරණය සැබවින්ම අගය කරන බව සංචාරයක් සඳහා ශ්‍රී ලංකාවට පැමිණි යුරෝපා පාර්ලිමේන්තුවේ නියෝජිත කණ්ඩායම අවධාරණය කරති.පළාත් මැතිවරණය පැවැත්වීම ඉතා වැදගත් තීරණයක් බවද එය කිසි විටෙකත් අවතක්සේරු නොකරන බවද නියෝජිත කණ්ඩායමේ ප්‍රධානී පාර්ලිමේන්තු මන්ත්‍රීනි ජින් ලැම්බට් මහත්මිය ප්‍රකාශ කරයි.ඒ මහත්මිය මේ බව සඳහන් කෙළේ කොළඹ දී ඊයේ (19) පැවැති විශේෂ මාධ්‍ය හමුවකට සහභාගි වෙමිනි.නිල සංචාරයක් සඳහා පසුගිය 15දා ශ්‍රී ලංකාවට පැමිණි යුරෝපා පාර්ලිමේන්තු නියෝජිත කණ්ඩායමට හය දෙනෙකු ඇතුළත් වන අතර ඔවුන් උතුරු පළාතේ වත්මන් ප්‍රගතිය සොයා බැලීම සඳහා සංචාරයක නිරත වූහ.ජනතාවට නිදහසේ ඡන්දය දීමට අවස්ථාව ලැබීම වැදගත් ඉදිරි පියවරක් වශයෙන් පෙන්වා දුන් ඒ මහත්මිය ප්‍රජාතන්ත්‍රවාදය ශක්තිමත්ව ඉදිරියට ගෙනයාමට සහ ජනතා සුබසිද්ධිය වෙනුවෙන් එය වැදගත් වන බව ද සඳහන් කළාය.උතුරු පළාතේ සංචාරය කළ අවස්ථාවේදී නිවාස මාර්ග අධ්‍යාපන සෞඛ්‍ය ආදී යටිතල පහසුකම්වල ප්‍රගතිය දැකගන්නට ලැබුණු බව ලැම්බට් මහත්මිය ප්‍රකාශ කළාය.ශ්‍රී ලංකාවේ රැඳීසිටි කාලය තුළ මේ පාර්ලිමේන්තු නියෝජිත කණ්ඩායම ඇමතිවරුන් වන මහාචාර්ය ජී. එල්. පීරිස්, බැසිල් රාජපක්ෂ, සුසිල් ප්‍රේමජයන්ත, වාසුදේව නානායක්කාර, ගුණරත්න වීරකෝන් මහත්වරු සමඟ ද යුරෝපා ශ්‍රී ලංකා පාර්ලිමේන්තු මිත්‍රත්ව කණ්ඩායමේ නියෝජිතයන් හා සිවිල් සංගම් නියෝජිත පිරිසක් ද හමුවී සාකච්ඡා කළහ..